პიტერ ნაური

პიტერ ნაური (დან. Peter Naur; დ. 25 გჷმათუთა, 1928, ფრედერიკსბერგი, დანია — ღ. 3 ღურთუთა, 2016, ჰერლევი, დანია) — დანიარი ინფორმატიკოსი, ტიურინგიშ პრემიაშ ლაურეატი.

ბიოგრაფია
პიტერ ნაური გურაფულენდჷ კოპენჰაგენიშ უნივერსიტეტის. დუდშე ასტრონომიათი რდჷ დაინტერესებული დო ოდოქტორე დისერტაცია ხოლო ასტრონომიას თხილუ, 1957 წანას. უკულიან წანეფს ინტერესეფიშ სფერო დითირუ დო ინფორმატიკათ დეინტერესჷ. 1959-1969 წანეფს ნაური მუშენდჷ დანიური კომპიუტერული კორპორაცია - Regnecentralen-ის. ჸათე პერიოდის ნაური მუშენდჷ ნილს ბორიშ ინსტიტუტის დო დანიაშ ტექნიკური უნივერსიტეტის ხოლო, სოდეთ ლექციეფს კითხულენდჷ. 1969-1998 წანეფს ნაური რდჷ კოპენჰაგენიშ უნივერსიტეტიშ ინფორმატიკაშ პროფესორი. პიტერ ნაურიშ ომენცარე რკვიებეფიშ სფერო რდჷ: კომპიუტერული პროგრამეფიშ დო ალგორითმეფიშ დიზაინი დო სტრუქტურა, თაშნეშე პროგრამული ინჟინერია დო პროგრამული არქიტექტურა.

პიტერ ნაური, ჯონ ბეკუსიწკჷმა ართო, შინელი რე მუჭოთ მეტასინტაქსიშ ბეკუს-ნაურიშ ფორმალიზმიშ ართ-ართი კონტრიბუტორი. ნაურიქ მიშეღჷ დიდი თია პროგრამული ნინა ALGOL 60-იშ გოვითარაფაშა ხოლო.

პიტერ ნაური რდჷ პრესტიჟული ტიურინგიშ პრემიაშ დო კომპიუტერული ტექნიკაშ პიონერიშ პრემიაშ ლაურეატი. ნაურიშ ოსური რდჷ ამერიკალი ინფორმატიკოსი კრისტიანე ფლოიდი. ნაურიქ ღურუ 2016 წანაშ 3 ღურთუთას, 87 წანერქ. ნაური რე შხვადოშხვა მენცარული პუბლიკაციეფიშ, წინგეფიშ დო სტატიეფიშ ავტორი. თიში ნაჭარეფი ინფორმატიკაშ გარდა ორხველუდჷ ასტრონომიას, კლასიკური მუსიკას, გონათაფას დო ფსიქოლოგიას.

რესურსეფი ინტერნეტის
 Personal website with a detailed bibliography 
 Talk at UIST, 2006

კატეგორია:დანიარეფი
კატეგორია:დანიარი ინფორმატიკოსეფი
კატეგორია:ტიურინგიშ პრემიაშ ლაურეატეფი
კატეგორია:დუნაბადი 1928
კატეგორია:ნაღურა 2016